KIRJALLINEN KYSYMYS E-2257/01

esittäjä(t): Bárbara Dührkop Dührkop (PSE) komissiolle

(31. heinäkuuta 2001)

Aihe: Euroopan siirtolaisfoorumi

Vuoden 2000 marraskuussa komissio lakkautti Euroopan siirtolaisfoorumille tarkoitettujen budjettikohdasta A-3040 myönnettävien määrärahojen maksamisen näiden varojen hallinnoimisessa havaittujen väärinkäytösten vuoksi.

Kyseisen järjestön työntekijät, jotka eivät ole vastuussa näistä väärinkäytöksistä, ovat nyt työttömiä, ja heillä on palkkasaatavia usealta kuukaudelta, eivätkä he ole saanet mitään korvauksia sääntöjenvastaisesta irtisanomisestaan.

On selvää, että Euroopan siirtolaisfoorumi on täysin riippumaton, laillinen järjestö ja että komissio ei näin ollen ole mitenkään vastuussa kyseisen järjestön eikä muiden Euroopan unionilta tukea saavien järjestöjen sitoumuksista. On myös totta, että nämä järjestöt ovat olemassa yhteisön rahoituksen ansiosta ja että tässä tapauksessa ja muissa viime aikoina esillä olleissa tapauksissa, kuten IRELA, joissa havaitaan väärinkäytöksiä varojen hallinnoimisessa ja komission on siksi lakkautettava varojen maksaminen, näiden järjestöjen työntekijät, jotka eivät ole vastuussa varojen huonosta hallinnoimisesta tai väärinkäytöstä, joutuvat erittäin huonoon asemaan. Kun kyse on kansainvälisistä voittoa tavoittelemattomista järjestöistä, niiden henkilökunnan on käytännössä mahdotonta puolustaa oikeuksiaan tuomioistuimessa.

Eikö komissio katso, että Euroopan unionin on tehtävä jotakin tällaisen sosiaalisen vääryyden korjaamiseksi? Onko komissio selvittänyt miten toimia tällaisissa tilanteissa? Miten komissio suhtautuu mahdollisuuteen luoda järjestelmä, jolla mahdollistettaisiin tarvittavien varojen vapauttaminen, jotta tällaisista tapauksista kärsiville työntekijöille voitaisiin maksaa heidän palkkasaatavansa sekä asianmukaiset korvaukset? Onko tämä laillisesti ja talousarvion kannalta mahdollista toteuttaa? Olisiko komissio valmis esittämään tämän ehdotuksen budjettivallan käyttäjälle?

António Vitorinon komission puolesta antama vastaus

(10. lokakuuta 2001)

Komissio on täysin tietoinen tilanteesta, johon arvoisa parlamentin jäsen viittaa, ja on myös huolissaan siitä epävarmasta tilanteesta, johon Euroopan siirtolaisfoorumin työntekijät ovat tämän johdosta joutuneet.

Kysyjä kuitenkin itse toteaa, että Euroopan siirtolaisfoorumi on riippumaton oikeussubjekti ja että komissio ei ole millään tavoin vastuussa kyseisen järjestön taloudellisista sitoumuksista, työntekijöihin kohdistuvat sitoumukset mukaan luettuina. Komissio painottaa kuitenkin, että kyseisen järjestön entisten työntekijöiden on mahdollista esittää vaateita siirtolaisfoorumia vastaan sen oikeusjärjestelmän puitteissa, jossa siirtolaisfoorumi on perustettu.

Koska komissiolla ei ole lakiin perustuvaa velvollisuutta toimia asiassa, ei olisi perusteltua pyytää budjettivallan käyttäjää tekemään tässä tapauksessa itse asiassa harkinnanvaraisiksi maksuiksi luokiteltavia suorituksia, joita ei olisi tehty muissakaan vastaavissa tapauksissa.

Komissio pahoittelee sitä, että tällaiset tilanteet saattavat aiheuttaa vaikeuksia asianomaisille yksityishenkilöille. Komissio kuitenkin uskoo, että myönnettyjen tukien tilintarkastus- ja valvontamenettelyt ovat yleisesti ottaen riittävät tällaisten tilanteiden välttämiseksi. Näin ollen komissio ei katso aiheelliseksi luoda kysyjän ehdottamia mekanismeja.